05/26/2018 05:52:49 PM
Ràdio Sant Boi inaugura els nous locals del carrer de Jaume I
Els nous estudis són fruit de l'aposta del govern municipal per la comunicació de proximitat
L'emissora municipal Ràdio Sant Boi inaugurarà el dissabte dia 12 de maig les instal·lacions del carrer de Jaume I. Després de gairebé 30 anys als locals del carrer de Josep Torras i Bages, RSB obre una nova etapa en unes instal·lacions més grans i funcionals, situades a peu de carrer i dotades d'equips i mitjans tècnics renovats. Les emissions des de la nova seu s'iniciaran el 9 de maig.
Un gran estudi central permetrà acollir públic i actuacions musicals de petit format. La nova seu de l'emissora municipal, situada davant de l'Escola de Música Blai Net i dels Cinemes Can Castellet, també compta amb una àmplia redacció i un estudi d'enregistrament més espaiós que l'actual. El disseny i la ubicació dels estudis permetran veure el desenvolupament dels programes de ràdio des del carrer mateix.
Acte d'inauguració oficial
El dissabte 12 de maig al matí tindrà lloc la inauguració dels nous locals. L'acte començarà a les 11 h amb una cercavila des dels vells estudis de Torras i Bages fins a la nova seu de Jaume I. A partir de les 12 h, hi ha previstes les actuacions musicals de 13 Grados, la Banda de Gaites de Cornellà, Strange Chors, Unicòrium i Nando Pico i SwingBoi. Finalment, a les 13 h l'alcaldessa, Lluïsa Moret, inaugurarà oficialment els nous estudis.
Programa especial amb entrevistes
Al llarg del matí es farà un programa especial amb entrevistes a moltes de les persones que han fet possible Ràdio Sant Boi des de la seva fundació des l'any 1980 fins ara, protagonistes del present i el futur de Ràdio Sant Boi (professionals de l'emissora, persones col·laboradores, entitats...).
Comunicació local de proximitat
Els nous estudis de Ràdio Sant Boi són el resultat de l'aposta municipal per la comunicació local de proximitat. L'Ajuntament entén la ràdio com un mitjà que presta un servei públic a la ciutadania i que ofereix espais de participació a les entitats i altres col-lectius. RSB (89,4 FM) es va fundar l'any 1980, essent la tercera emissora municipal creada a Catalunya i la primera al Baix Llobregat.
Eurovisión 2018, en directe
El mateix dia de la inauguració, el magazín humorístic 'El Momento Inútil' retransmetrà en directe des de Cal Ninyo el festival d'Eurovisió 2018, al llarg d'un programa que conduiran Israel Gordón i Enric S. Bonilla a partir de les 21 hores. Per assistir a la retransmissió, cal recollir prèviament les invitacions gratuïtes a Cal Ninyo.
Ràdio Sant Boi exterior locals.jpg
RSB01.jpg
RSB02.jpg